Redonda

Redonda er ei øy i Karibia. Ho tilhøyrer øystaten Antigua og Barbuda, og ligg 56 km vest-sørvest for øya Antigua. Øya er ikkje folkesett.

 Geografi 
mini|venstre|portrett|Utsyn mot Redonda frå Nevis. Montserrat er i bakgrunnen
Redonda ligg aust i Det karibiske havet og er ein del av Dei små Antillane. Ho er den minste av dei tre øyane som utgjer Antigua og Barbuda. Øya ligg 22 km nordvest av Montserrat, 32 søraust av Nevis og 56 km vest-sørvest av Antigua.«Redonda», Sites - Important Bird and Biodiversity Areas (IBAs), BirdLife International. Henta 15. desember 2016

Øya er resten av ein utsløkt vulkan som stig bratt opp av havet til ei høgd på 305 meter. Arealet er 1,3 km². Øya er prega av bratte klipper og har berre éi strand der det er mogleg å gå i land frå båt. «Redonda», Encyclopædia Britannica Online. Henta 12. mars 2016. Suppeskjelpadde og karett er blitt observerte i havet ved Redonda.

Øya er hekkestad for sjøfugl. Særleg viktige er koloniane av praktfregattfugl, maskesule, raudfotsule  og brunsule, medan det finst òg brunnoddy. Ein reknar med at graveugle er standfugl. Det finst seks krypdyrartar, der tre øglearter er endemiske.

Vegetasjonen er prega av gras, kaktusar i slekta Opuntia og med enkelte tre av fikenarten Ficus citrifolia.

Det finst òg populasjonar av geiter og rotter på øya.Important Bird Areas in the Caribbean – Antigua and Barbuda, BirdLife International, s. 40.

 Historie 
Kristoffer Columbus kom over øya på si andre Amerika-ferd i 1493 og gjorde krav på henne for Spania. Han kalla henne Santa Maria la Redonda. Columbus gjekk likevel aldri i land her. Det første kjende europeiske strandhogget fann stad i 1687.

I 1860-åra blei det henta ut fosfat frå guanoførekomstar på øya ved hjelp av arbeidskraft henta frå Montserrat. Eit amerikansk selskap, Redonda Phosphate Company, stod bak drifta, med eksport for det meste til USA og Tyskland.«Redonda» i Kenneth J. Panton: Historical Dictionary of the British Empire, Lanham: Rowman & Littlefield, 2015, s. 431. I 1901 budde 120 personar på øya. Då første verdskrigen tok til, heldt guanodrifta opp og arbeidarane flytta. Bygningar og utstyr blei øydelagd i ein orkan i 1929, og dei siste vaktmennene forlét då øya. Ho har vore folketom sidan.

Storbritannia gjorde krav på Redonda i 1869 for å koma USA i forkjøpet. I 1872 blei øya underlagd Antigua.«Redonda» i Kenneth J. Panton: Historical Dictionary of the British Empire, Lanham: Rowman & Littlefield, 2015, s. 431.

Redonda er i offentleg eige.

 Kjelder 

<div class="references-small">
Denne artikkelen bygger på «Redonda» frå ,  den 24. oktober 2019.  


Kategori:Øyar i Nord-Amerika
Kategori:Antigua og Barbuda